
            PATVIRTINTA 

                                                                                                 Prienų rajono savivaldybės tarybos

                                                                              2015 m. lapkričio 26 d.
            sprendimu Nr. T3-238     
PRIENŲ RAJONO SAVIVALDYBĖS
 2016 METŲ VIEŠŲJŲ DARBŲ PROGRAMA

I SKYRIUS
BENDROSIOS NUOSTATOS
1. Prienų rajono savivaldybės 2016 m. viešųjų darbų programa (toliau – Viešųjų darbų programa) parengta vadovaujantis  Lietuvos Respublikos užimtumo rėmimo įstatymo 28 straipsniu  ir Aktyvios darbo rinkos politikos priemonių įgyvendinimo sąlygų ir tvarkos aprašu, patvirtintu Lietuvos Respublikos socialinės apsaugos ir darbo ministro 2009 m. rugpjūčio 13 d. įsakymu Nr. A1-499 „Dėl Aktyvios darbo rinkos politikos priemonių įgyvendinimo sąlygų ir tvarkos aprašo patvirtinimo“.
2. Viešieji darbai gali būti organizuojami laikino pobūdžio darbams, teikiantiems socialinę naudą vietos bendruomenei, padedantiems palaikyti ir (ar) plėtoti vietos bendruomenės socialinę infrastuktūrą (socialinės, švietimo, visuomeninio transporto, sveikatos, kultūros, prekybos ir viešojo maitinimo, buitinio gyventojų aptarnavimo, komunalinio butų ūkio, ryšių, asmens ir turto apsaugos sistemose ir kt.), atlikti arba išsaugoti darbo vietas ekonominius sunkumus patiriančiose įmonėse bei valstybinėms (valstybės perduotoms savivaldybėms) funkcijoms atlikti. 
3. Šios programos vykdytojus (toliau darbdavius)  parenka nuolat veikianti Viešųjų darbų įgyvendinimo ir darbdavių atrankos komisija.
4. Šioje programoje numatytiems darbams atlikti Kauno teritorinė darbo birža ir Prienų rajono savivaldybė su atrinktais darbdaviais sudaro trišales (dvišales) viešųjų darbų įgyvendinimo ir finansavimo sutartis.
5. Darbdaviai su Kauno teritorinės  darbo biržos atsiųstais ieškančiais darbo asmenimis sudaro darbo sutartis viešiesiems darbams atlikti. 

II SKYRIUS
PROGRAMOS TIKSLAS

 6. Viešųjų darbų programos tikslas – sudaryti galimybes bedarbiams, įspėtiems apie atleidimą iš darbo darbuotojams, bendrojo ugdymo ir profesinio mokymo įstaigų mokiniams atostogų metu,  ekonominius sunkumus patiriančių įmonių darbuotojams,   dirbantiems ne visą darbo laiką, laikinai įsidarbinti, siekiant užsidirbti pragyvenimui būtinų lėšų. 

III SKYRIUS
VIEŠŲJŲ DARBŲ ORGANIZAVIMO SĄLYGOS


7. Ieškančio darbo asmens bendra viešųjų darbų trukmė per 12 mėnesių laikotarpį negali būti ilgesnė kaip 6 mėnesiai. Viešųjų darbų trukmė skaičiuojama nuo darbo ieškančio asmens darbo sutartyje viešiesiems darbams atlikti nurodytos pirmos darbo dienos iki jo atleidimo iš darbo dienos. 
8. Įspėti apie atleidimą iš darbo darbingo amžiaus darbuotojai, ekonominius sunkumus patiriančių įmonių darbuotojai, kuriems nustatytas ne visas darbo laikas ir kuriems ekonominius sunkumus patirianti įmonė yra pagrindinė darbovietė, dirbti viešuosius darbus siunčiami, jei jie yra įsiregistravę teritorinėje darbo biržoje kaip darbo ieškantys asmenys.
9. Siunčiant dalyvauti aktyvios darbo rinkos politikos priemonėse asmenis iki 18 metų, turi būti atsižvelgta į Lietuvos Respublikos darbo kodekso ir kitų norminių teisės aktų nustatytas šių asmenų darbo sąlygas ir jų įdarbinimo tvarką.

10. Viešieji darbai organizuojami vadovaujantis  Prienų rajono savivaldybės tarybos 2011 m. gegužės 26 d. sprendimu Nr. T3-48 „Dėl Viešųjų darbų įgyvendinimo ir darbdavių atrankos komisijos sudėties, komisijos darbo reglamento, viešųjų darbų organizavimo ir darbdavių atrankos konkurso nuostatų ir  kitų su viešaisiais  darbais susijusių išlaidų sąrašo ir jų kompensavimo tvarkos aprašo patvirtinimo“.

IV SKYRIUS
VIEŠŲJŲ DARBŲ APIMTYS
11. Viešųjų darbų apimtys nustatomos remiantis seniūnijų, švietimo įstaigų ir kitų Prienų rajono savivaldybėje esančių įstaigų apklausų analize ir įvertinus prognozuojamą 2016 m. įregistruotų bedarbių skaičių.
12. Vykdant viešuosius darbus didės nekvalifikuotų, ilgalaikių, kaimo, pagyvenusių bedarbių ir kitų labiausiai socialiai pažeidžiamų asmenų užimtumas. Gerai dirbantiems asmenims didės tikimybė pasilikti nuolatiniam darbui. Darbdaviai turės galimybę išsirinkti iš bedarbių tinkamus darbuotojus į laisvas darbo vietas.  
13. Vykdant viešuosius darbus bus atliekami laikino pobūdžio darbai  pagal  Prienų rajono savivaldybės 2016 metų viešųjų darbų valstybinėms (perduotoms savivaldybėms) funkcijoms atlikti sąrašą.

14. Viešųjų darbų programa rengiama metams. 2016 m. Prienų rajono savivaldybė 
viešuosius darbus numato vykdyti 29 objektuose, kur planuojama įdarbinti 120 bedarbių. 

15. Prienų rajono savivaldybė Viešųjų darbų programai vykdyti planuoja  skirti 49,609 tūkst. eur.
16. Viešųjų darbų programos lėšų paskirstymas  objektams tvirtinamas  Prienų rajono savivaldybės administracijos direktoriaus įsakymu.
V SKYRIUS
VIEŠŲJŲ DARBŲ FINANSAVIMAS
17. Viešuosius darbus teritorinės darbo biržos nustatyta tvarka finansuoja iš Užimtumo fondo, Europos Sąjungos struktūrinių ir kitų fondų lėšų, o savivaldybės – iš valstybės biudžeto savivaldybėms skirtų lėšų valstybinėms (valstybės perduotoms savivaldybėms) funkcijoms atlikti. 
18. Darbdaviui, įdarbinusiam pagal darbo sutartį viešiesiems darbams atlikti teritorinės darbo biržos siųstus darbo ieškančius asmenis, už kiekvieną įdarbintą asmenį mokama subsidija darbo užmokesčiui, skirta iš dalies ar visiškai šioms išlaidoms apmokėti:
18.1. darbo užmokesčiui už įdarbinto asmens faktiškai dirbtą laiką, apskaičiuotam pagal tą mėnesį galiojantį Vyriausybės patvirtintą minimalųjį valandinį atlygį;

18.2. draudėjo privalomojo valstybinio socialinio draudimo įmokoms, apskaičiuotoms nuo šios programos 18.1 papunktyje nurodyto darbo užmokesčio;

18.3. piniginei kompensacijai už išmokėtą viešuosius darbus dirbusiam asmeniui kompensaciją už nepanaudotas atostogas, įskaitant draudėjo privalomojo valstybinio socialinio draudimo įmokų sumą. 
19. Įgyvendinant savivaldybės patvirtintą viešųjų darbų programą, kurios metu vykdomos valstybinės (valstybės perduotos savivaldybėms) funkcijos, savivaldybė skiria 40 procentų, o  teritorinė darbo birža 60 procentų  18 punkte nurodytos subsidijos darbo užmokesčiui darbdaviams.
20. Savivaldybė nustato:

20.1. ne daugiau kaip 7 procentus savivaldybės darbdaviui kompensuojamos lėšų sumos viešųjų darbų administravimo savivaldybėje išlaidoms;
20.2. ne daugiau kaip 7 procentus savivaldybės darbdaviui kompensuojamos lėšų sumos kitoms su viešaisiais darbais susijusioms išlaidoms savivaldybei kompensuoti. Su viešaisiais darbais susijusių išlaidų sąrašą ir jų kompensavimo tvarką nustato Prienų rajono savivaldybės taryba.

21. Teritorinė darbo birža viešuosius darbus dirbantiems asmenims kompensuoja:

21.1. kelionės išlaidas važinėjantiems iš gyvenamosios vietos į darbą, gavusi iš darbdavio informaciją apie faktiškai dirbtas darbo dienas, pagal asmens prašyme kompensuoti šias išlaidas nurodytą maršrutą (išskyrus keliones miesto transportu). Kelionės išlaidos kompensuojamos pagal Lietuvos Respublikos socialinės apsaugos ir darbo ministro patvirtintą 1 kilometro tarifinį įkainį, kelionės atstumą nustatant naudojantis GIS programa;
21.2. visas privalomojo sveikatos tikrinimo ir skiepijimo nuo užkrečiamųjų ligų, jeigu tai nustatyta darbuotojų saugą ir sveikatą darbe reglamentuojančiuose teisės aktuose, išlaidas.

22. Asmenims, dirbantiems viešuosius darbus, turi būti mokamas darbo užmokestis, apskaičiuotas pagal tą mėnesį galiojantį Vyriausybės patvirtintą minimalųjį valandinį atlygį.


VI SKYRIUS

   BAIGIAMOSIOS NUOSTATOS


23. Darbdaviai užtikrina tikslingą viešiesiems darbams skirtų lėšų panaudojimą.

24. Ši programa gali būti tikslinama. Patikslintą Viešųjų darbų programą tvirtina Prienų rajono savivaldybės taryba. 
25. Jeigu savivaldybės biudžetas laiku nepatvirtinamas, lėšos viešiesiems darbams finansuoti nuo biudžetinių metų pradžios iki savivaldybės biudžeto patvirtinimo kiekvieną mėnesį negali viršyti 1/12 praėjusių metų savivaldybės biudžete viešiesiems darbams skirtų lėšų.
_____________________
